"Setswana Puo ya Gae (HL)/P2 8 DBE/Ngwanaitseele 2021 NSC – Kaedi Ya Go Tshwaya  Leina Modise le ile boreelelong gonne o ne a nna modisa wa ga monnamogolo Ofentse ka a ne a sa bolo go nna a tlhoka mothusi ka dingwaga tsa gagwe di ne di setse di ile. Go supa fa leina le roma, Modise ga a ka a nna modisa wa leruo la ga rraagwe fela, mme o ne a tsaya gape maikarabelo a go mo tlhokomela le go mo ema nokeng ka dinako tsotlhe jaaka go ne go tlhokega.  Monnamogolo Ofentse leina la gagwe le a roma ka le nyalana le se se diragalang. Selo sa ntlha, se a se fentseng, ke go ithuela ngwana yo o nang le maikarabelo jaaka Modise. Go le gantsi bana ba ba ithuelwang ba tla ba na le mekgwa e e farologaneng, mme seo ga se a ka sa diragala ka Modise.  Monnamogolo o fentse, gonne Modise o ne a le bonolo le go sekegela ditaelo tsa gagwe tsebe. Ka ntlha ya se, o ne a se ka a mo dira modisa jaaka a ne a akantse, mme a mo naya le tšhono ya go mo isa kwa sekolong jaaka a ne a dirile ka bana botlhe ba gagwe le ba bangwe mo motseng ka ngwana sejo a tlhakanelwa.  Leina Badirele le kaya gore kgosi e ne ya ineela go direla morafe o e o eteletseng pele ka botswapelo le botshepegi. Go supa fa mekgwa le dimelo tsa baanelwa di nyalana le maina a bona, kgosi Badirele o ne a nna mabogodika mo morafeng wa gagwe ka maitlhomo a go o direla.  Fa batsadi ba ne ba gana bana ba ya sekolong, o ne a bitsa kopano ka ntlha ya fa a ne a itse botlhokwa jwa thuto le go sa ikakanyetse a le esi, mme a direla morafe wa gagwe gore go nne le tlhabologo ka thuto e bula dikgoro tsotlhe.  O ne a supa boineelo le botswapelo jwa go bona bana ba ga Rantsho ba tswelela pele, mme morago ga kopano ya gagwe le batsadi, diphaposiborutelo di penologe. Seno ke sesupo sa gore leina le ya boreelelong gonne ka ntlha ya thotloetso le go direla ga ga Badirele, bontsi jwa batsadi ba simolola go romela bana kwa dikolong.  Leina la ga Matlakala le ile boreelelong ka mo malobeng bana ba ne ba na le maitseo, mme ba sa bue le batsadi jaaka fa ba rata. Re bona Matlakala a laela Seagile rraagwe, mme a sa mo kope ka a ne a mo tsholeleditse lentswe la gore o batla go boela sekolong a lebagantse matlho le rraagwe. Ga a kope rraagwe mme o mo laela gore a rekise dikgomo kgotsa a ye go adima madi kwa kgosing.  Leina le, Matlakala ile borelelong ka a ne a fetoga go nna matlakala tota ka go tshwenya rraagwe e bile a sa batle gore a mo ikgatolose.  Seagile o ne a tlhoka kagiso le boikhutso ka ntlha ya ga Matlakala. Gantsi ga go kgonege go ka itshokela matlakala o lebane nao, o tshwanelwa ke go a feela gore go nne phepa mo ntlong. Se, se netefadiwa ke Seagile a tsibogela kopo kana boipiletso jwa ga Matlakala ka go itebaganya le kgosi e e neng ya mo thusa. Matlakala o tshwentse batsadi ba gagwe go fitlhela ba tsibogela se a neng a se batla. Go sa arabisane sentle le Seagile ke sesupo sa gore leina Matlakala le a roma. Seno ke sesupo sa fa leina le roma. [25] Kwalololo e ileditswe Phetla"